《怀宗人仲容》
宋代·魏野

寻常念朋友，况复是宗人。
久别弹琴少，相思掷卦频。
旅游湘水远，家寄华山贫。
早晚重来此，园林又过春。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。